CELEX: 32021R0133
Language: hu
Date: 2021-02-04 00:00:00
Title: A Bizottság (EU) 2021/133 végrehajtási rendelete (2021. február 4.) az (EU) 2018/858 európai parlamenti és tanácsi végrehajtási rendeletnek az elektronikus formátumú megfelelőségi nyilatkozatban szereplő adatok alapvető formátuma, szerkezete és cseréjének módjai tekintetében történő végrehajtásáról

2021.2.5.   
               
               
                  HU
               
               
                  Az Európai Unió Hivatalos Lapja
               
               
                  L 42/1
               
            
         A BIZOTTSÁG (EU) 2021/133 VÉGREHAJTÁSI RENDELETE
         (2021. február 4.)
         az (EU) 2018/858 európai parlamenti és tanácsi végrehajtási rendeletnek az elektronikus formátumú megfelelőségi nyilatkozatban szereplő adatok alapvető formátuma, szerkezete és cseréjének módjai tekintetében történő végrehajtásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a gépjárművek és pótkocsijaik, valamint az ilyen járművek rendszereinek, alkotóelemeinek és önálló műszaki egységeinek jóváhagyásáról és piacfelügyeletéről, a 715/2007/EK és az 595/2009/EK rendelet módosításáról, valamint a 2007/46/EK irányelv hatályon kívül helyezéséről szóló, 2018. május 30-i (EU) 2018/858 európai parlamenti és tanácsi rendeletre (1) és különösen annak 37. cikke (8) bekezdésére,
         mivel:
         
                     (1)
                  
                  
                     Annak biztosítása érdekében, hogy a tagállamoknak elegendő idejük legyen adathálózatuk szervezetének és struktúrájának létrehozására, valamint hogy lehetővé váljon az adatszolgáltatás és a megfelelőségi nyilatkozatok fogadása elektronikus formátumú strukturált adatként, helyénvaló kijelölni az említett adatok cseréjére szolgáló Európai Gépjármű és Vezetői Engedély Információs Rendszert (EUCARIS) (2). Az EUCARIS-t a kormányzati hatóságok fejlesztették ki, hogy megosszák egymással a gépjármű-nyilvántartási adatokat és a vezetői engedélyekre vonatkozó információkat.
                  
               
                     (2)
                  
                  
                     Annak biztosítása érdekében, hogy a megfelelőségi nyilatkozatok cseréje egységes módon történjen, és hogy az azokban foglalt adatelemek és üzenetek harmonizáltak legyenek, a megfelelőségi nyilatkozatok adatelemei formátumának és szerkezetének a bővíthető jelölőnyelv (XML) sémáján és alapelvein kell alapulniuk. A gyártónak és a jóváhagyó hatóságnak az EUCARIS által az operatív feladatok ellátására kijelölt fél által kidolgozott szabványosított kezdeti járműinformációs (IVI) üzeneteket kell használniuk az elektronikus formátumban történő, strukturált adatként történő cseréhez.
                  
               
                     (3)
                  
                  
                     Annak érdekében, hogy a jóváhagyó hatóság és a gyártó végrehajthassa az (EU) 2018/858 rendelet 36. cikkének (1) bekezdésében említett papíralapú megfelelőségi nyilatkozat adatelemeinek módosításait az információs hálózatukban, meg kell határozni az ilyen módosításokra vonatkozó gyakorlati szabályokat.
                  
               
                     (4)
                  
                  
                     Annak érdekében, hogy a típusjóváhagyó hatóságok, a piacfelügyeleti hatóságok és a tagállamok nyilvántartásba vevő hatóságai, valamint a gyártók felkészülhessenek az e rendelettel bevezetett új szabályok alkalmazására, az alkalmazás kezdőnapját el kell halasztani.
                  
               
                     (5)
                  
                  
                     Az e rendeletben előírt intézkedések összhangban vannak a „Műszaki Bizottság – Gépjárművek” elnevezésű bizottság véleményével,
                  
               ELFOGADTA EZT A RENDELETET:
         
            1. cikk
            Az adatcsere módjai
            
               (1)   A gyártó a megfelelőségi nyilatkozat elektronikus változatát a 2. cikkben meghatározott adatelemek és szabványosított üzenetek formátumának és szerkezetének megfelelően az Európai Gépjármű és Vezetői Engedély Információs Rendszer (EUCARIS) bármely uniós nemzeti hozzáférési pontján keresztül elérhetővé teszi az egész járműre vonatkozó típusjóváhagyást megadó hatóság számára.
            
            
               (2)   A jóváhagyó hatóság az EUCARIS-t használja a megfelelőségi nyilatkozatban szereplő adatok – mint az (EU) 2018/858 rendelet 37. cikke (8) bekezdésének c) pontjában említett elektronikus formátumú strukturált adatok – cseréjének módjaként.
            
         
         
            2. cikk
            Az adatelemek és a szabványosított üzenetek alapvető formátuma és szerkezete
            
               (1)   Az (EU) 2018/858 rendelet 37. cikke (8) bekezdésének a) pontjában említett, az elektronikus formátumú megfelelőségi nyilatkozatok adatelemeinek és a csere során használt üzenetek formátumának és szerkezetének a bővíthető jelölőnyelv (XML) sémáján és alapelvein kell alapulniuk.
            
            
               (2)   A gyártónak és a jóváhagyó hatóságnak az EUCARIS által az operatív feladatok ellátására kijelölt fél által kidolgozott szabványosított kezdeti járműinformációs (IVI) üzeneteket kell használniuk a megfelelőségi nyilatkozatok elektronikus formátumban történő, strukturált adatként történő cseréhez.
            
            
               (3)   Az IVI-üzeneteknek tartalmazniuk kell az (EU) 2018/858 rendelet 36. cikkének (1) bekezdésében említett papíralapú megfelelőségi nyilatkozat valamennyi adatelemét.
            
         
         
            3. cikk
            Az adatelemek módosítására vonatkozó eljárás
            
               (1)   Az (EU) 2018/858 rendelet 11. cikkében említett, a végrehajtással kapcsolatos információcseréért felelős fórummal (a továbbiakban: fórum) folytatott konzultációt követően a Bizottság tájékoztatja az EUCARIS által az operatív feladatok ellátására kijelölt felet az (EU) 2018/858 rendelet 36. cikkének (1) bekezdésében említett papíralapú megfelelőségi nyilatkozat adatelemeire vonatkozó előírások módosításairól.
            
            
               (2)   Az EUCARIS által az operatív feladatok ellátására kijelölt fél az (EU) 2018/858 rendelet 36. cikkének (1) bekezdésében említett papíralapú megfelelőségi nyilatkozat módosításainak az Európai Unió Hivatalos Lapjában való közzétételét követő három hónapon belül elvégzi az (1) bekezdésben említett szükséges módosításokat az IVI-üzenetekben.
            
            
               (3)   Az EUCARIS által az operatív feladatok ellátására kijelölt fél éves áttekintésben megtervezi az IVI üzenetek (2) bekezdéssel összhangban létrehozott módosított verziójának kiadási dátumát vagy dátumait, és erről minden év elején tájékoztatja a fórumot és a Bizottságot. Az IVI-üzenetek kiadásának száma nem haladhatja meg az évi kettőt.
            
            
               (4)   A Bizottság közli a fórummal az IVI-üzenetek módosított változatát és az EUCARIS éves közzétételének tervezett időpontját.
            
            
               (5)   A jóváhagyó hatóságok, a piacfelügyeleti hatóságok, a tagállamok nyilvántartó hatóságai és a gyártók az (EU) 2018/858 rendelet 36. cikkének (1) bekezdésében említett papíralapú megfelelőségi nyilatkozat módosításainak az Európai Unió Hivatalos Lapjában való közzétételét követő 12 hónapon belül végrehajtják az IVI-üzenetek módosított változatát saját rendszereikben.
            
            
               (6)   A gyártó által az 1. cikk (1) bekezdésével összhangban rendelkezésre bocsátott megfelelőségi nyilatkozatnak az (EU) 2018/858 rendelet 36. cikkének (1) bekezdésében említett papíralapú megfelelőségi nyilatkozat legutóbbi módosításait tükröző legfrissebb IVI-üzeneteken kell alapulnia.
            
            
               (7)   Az (EU) 2018/858 rendelet 36. cikkének (1) bekezdésében említett papíralapú megfelelőségi nyilatkozat módosításai alkalmazásának kezdőnapját a Bizottság az IVI-üzenetek kiadásának tervezett éves időpontjainak figyelembevételével határozza meg.
            
         
         
            4. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            2023. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. február 4-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 151., 2018.6.14., 1. o.
         
         
            (2)  Az Európai Gépjármű és Vezetői Engedély Információs Rendszerről (EUCARIS) szóló EUCARIS-szerződés egységes szerkezetbe foglalt változata, beleértve a felek által 2017. június 8-án aláírt módosításokat is.